Novotný, Viliam, poslanec NR SR (2015-06-19):
Ďakujem pekne. Vážená pani predsedajúca, vážené dámy, vážení páni, dovoľte mi predložiť poslanecký návrh zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov. Presne tento poslanecký návrh zákona som už raz v tomto funkčnom období predkladal v Národnej rade, vtedy nezískal dôveru kolegov poslancov z poslaneckého klubu SMER-u, prešla už zákonná lehota, aby som znovu mohol predložiť tento návrh zákona, a preto sa budem dnes znovu uchádzať o možnú vašu podporu a budem sa snažiť čo najlepšie vysvetliť, o čom je tento návrh zákona, že je to návrh zákona v prospech pacientov. A verím, že dáte šancu mne a dáte šancu aj tomuto poslaneckému návrhu zákona. Cieľom tohto zákona je totižto zlepšiť definovanie nároku poistenca v oblasti plánovanej zdravotnej starostlivosti. V snahe sprehľadniť proces tvorby a vedenia zoznamov poistencov čakajúcich na plánovanú zdravotnú starostlivosť sa navrhujú tieto legislatívne zmeny: Povinnosť zdravotných poisťovní viesť čakacie zoznamy na všetky chirurgické, operačné a plánované hospitalizácie, to znamená nielen na tri okruhy diagnóz, na ktoré sa dnes vedú zoznamy. Transparentné a flexibilné informovanie poistencov o ich poradí v zozname, o termíne plánovanej hospitalizácie, o možnostiach čerpania starostlivosti od iných poskytovateľov. Ďalej povinnosť poskytovateľov bezodkladne po indikácii plánovanej starostlivosti nahlásiť poistenca zdravotnej poisťovni do čakacieho zoznamu. Ďalej sa navrhuje jednotný formulár pre zaradenie alebo vyradenie poistenca do alebo zo zoznamu na plánovanú zdravotnú starostlivosť. A ďalej sa navrhuje predĺženie lehoty, dokedy poskytovateľ musí informovať poistenca o termíne nástupu na plánovanú zdravotnú starostlivosť z terajších 10 kalendárnych dní na 15 pracovných dní pred nástupom. Rozšírením povinného vedenia čakacích zoznamov sa predovšetkým posilní nárok poistenca na plánovanú zdravotnú starostlivosť. Ďalej sa zvýši transparentnosť pri plánovaní a poskytovaní zdravotnej starostlivosti a zvýši sa aj zodpovednosť zdravotnej poisťovne za zabezpečenie nároku poistenca. Povinnosť zdravotnej poisťovne účtovať technické rezervy na zdravotnú starostlivosť o pacientov čakajúcich na čakacích zoznamoch bude po rozšírení povinnosti viesť čakacie zoznamy viesť k zníženiu hospodárskeho výsledku zdravotných poisťovní a k zlepšeniu a prísnejšej regulácii zisku zdravotných poisťovní, ako aj k efektívnejšiemu využitiu zdrojov verejného zdravotného poistenia v prospech poistencov. V prípade, že zdravotná poisťovňa nie je schopná zabezpečiť poistencovi plánovanú ústavnú zdravotnú starostlivosť do 12 mesiacov od indikácie, poistenec bude môcť čerpať zdravotnú starostlivosť aj u nezmluvného poskytovateľa, respektíve v ktorejkoľvek z členských krajín v Európskej únii s právom na plnú refundáciu nákladov zo strany zdravotnej poisťovne. Čakacie zoznamy sa budú viesť podľa jednotlivých zdravotných výkonov. Zdravotné poisťovne aj poskytovatelia zdravotnej starostlivosti budú povinní zverejňovať zoznamy na svojich webových sídlach. Vplyv na rozpočet verejnej správy a na podnikateľské prostredie je uvedený v doložke vybraných vplyvov. Návrh zákona nemá sociálne vplyvy, vplyvy na životné prostredie a ani vplyvy na informatizáciu spoločnosti. Návrh zákona je v súlade s Ústavou Slovenskej republiky, so zákonmi aj s medzinárodnými zmluvami, ktorými je Slovenská republika viazaná a právnymi predpismi Európskej únie. Ďakujem pekne.